b'\n_START_ARTICLE_\nDa\xc5\xbebog\n_START_SECTION_\nEtimologija\n_START_PARAGRAPH_\nOsnova *dag bi lahko bila sorodna z gotskim dags (\xc2\xbbdan\xc2\xab), pruskim dagas (\xc2\xbbpoletje\xc2\xab), litovskim dagas (\xc2\xbb\xc5\xbeetev\xc2\xab), vse skupaj v zvezi soncem. Po Kuli\xc5\xa1i\xc4\x87u Dabog oziroma Da\xc5\xbebog izhaja iz Dajbog, kar pomeni boga, ki daje (bogastvo) (deus dator). Obstaja tudi razlaga, da da\xc5\xbed pomeni de\xc5\xbe, da\xc5\xbebog pa je bo\xc5\xbeanstvo, ki daje de\xc5\xbe.\n_START_SECTION_\nOsnovne poteze\n_START_PARAGRAPH_\nDa\xc5\xbebog je v Ipatski kroniki iz 13. stoletja predstavljen kot Svarogov sin Helios (\xc2\xbbSonce\xc2\xab). Da\xc5\xbebog je bil konec 10. stoletja eden od dr\xc5\xbeavnih bo\xc5\xbeanstev ruskega panteona pod knezom Vladimirjem. Pesnitev o pohodu Igorjevem trdi, da so Rusi Da\xc5\xbebogovi vnuki. \xc4\x8ce je Da\xc5\xbebog istoveten s srbskim Dabogom, potem se je to bo\xc5\xbeanstvo med Srbi demoniziralo, kajti med njimi nastopa kot \xc5\xa1epavo zemeljsko bo\xc5\xbeanstvo.\n_START_SECTION_\nAstronomsko ozadje\n_START_PARAGRAPH_\nMnenja o tem, ali je Da\xc5\xbebog resni\xc4\x8dno predstavljal sonce (to zagovarja npr. Pisani, Unbegaun) ali pa je \xc5\xa1lo za lunarno bitje (Ovsec), so sicer deljena. Vendar pa natan\xc4\x8dnej\xc5\xa1a analiza ne pu\xc5\xa1\xc4\x8da dvoma, da je \xc5\xa1lo za son\xc4\x8dno bo\xc5\xbeanstvo. Ne samo, da Ipatska kronika iz 13. stoletja izrecno navaja, da je Svaroga na prestolu nasledil sin Sonce (Helios), ki se imenuje Da\xc5\xbebog; Pridiga Janeza Zlatousta Svaro\xc5\xbei\xc4\x8da (Da\xc5\xbeboga) omenja kot brata\xc2\xa0\xc2\xbbArtemide\xc2\xab, kar pomeni, da je \xc5\xa1lo za son\xc4\x8dnega boga.'